TPOLY ไม้ผลัดใบ แฉทุกวัน ทันเกมหุ้น
การจากไปอย่างกะทันหันของผู้ก่อตั้ง ผู้บริหารสูงสุด และผู้นำขององค์กรตั้งแต่เริ่มต้น นาย เจริญ จันทร์พลังศรี เมื่อหลายปีก่อน ทำให้ บริษัท ไทยโพลีคอนส์ จำกัด (มหาชน) หรือ TPOLY ตกอยู่ในสภาพเรือที่ลอยเท้งเต้งไปกับสถานการณ์
1 ก.พ. 2560

การจากไปอย่างกะทันหันของผู้ก่อตั้ง ผู้บริหารสูงสุด และผู้นำขององค์กรตั้งแต่เริ่มต้น นาย เจริญ จันทร์พลังศรี เมื่อหลายปีก่อน ทำให้ บริษัท ไทยโพลีคอนส์ จำกัด (มหาชน) หรือ TPOLY ตกอยู่ในสภาพเรือที่ลอยเท้งเต้งไปกับสถานการณ์
เหตุผลหลักก็มาจากยังไม่มีใคร “สวมรองเท้าแห่งบารมี” แบบที่นายเจริญทิ้งมรดกเอาไว้ได้
น้องชายคนรอง นายไชยณรงค์ จันทร์พลังศรี ที่เข้ามารับตำแหน่งซีอีโอ แทนพี่ชาย ก็ทำได้แค่ประคองตัวให้รอดท่ามกลางความยากเย็นแสนเข็ญ…ทำดีที่สุดเท่าที่เป็นไปได้
สถานการณ์ทางการเงินที่เข้าข่ายขาดทุนสุทธิต่อเนื่องหลายปี ทำให้มีบางช่วงส่วนของผู้ถือหุ้นร่อยหรอถึงขั้นเกือบติดลบ และต้องเพิ่มทุนใหญ่เมื่อกลางปี 2558 เพื่อรักษาส่วนของผู้ถือหุ้นให้เป็นบวกไว้
หลายปีนี้ TPOLY มีความต้องการแก้ปัญหาการเงินที่รุมเร้า ทั้งด้านสภาพคล่อง และชำระหนี้ หลังจากมีตัวเลขขาดทุนมายาวนานกว่า 3 ปีเศษจากธุรกิจก่อสร้าง ถึงขนาดสิ้นเดือนธันวาคม 2557 มีส่วนผู้ถือหุ้นเหลืออยู่เพียง 25.70 ล้านบาทเท่านั้น และปี 2558 แม้จะเพิ่มทุนไปแล้ว (พร้อมกับแถมวอร์แรนต์ให้คนเพิ่มทุน) ขายในราคาสูงกว่าพาร์ คือ 4 บาทต่อหุ้น (พาร์ 1 บาท) ก็ทำให้มีส่วนผู้ถือหุ้นใหม่เพียงแค่ 192.61 ล้านบาท ไม่เพียงพอสำหรับการดำเนินธุรกิจก่อสร้าง เสียโอกาสมหาศาล
TPOLY ต้องหาทางเอาตัวรอดจากปัญหาการเงินในปี 2558 หลายวิธี
หนึ่งวิธีการที่โดดเด่น ก็เพราะมรดกที่นายเจริญทิ้งเอาไว้ต่างหน้าคือ บริษัทประกอบการด้านพลังงานทางเลือก บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH  ที่โตวันโตคืนต่างจาก TPOLY ….เปิดช่องให้แก่ปฏิบัติการ “ขายลูกกิน” …ถึง 2 ครั้ง ในปี  2558
ครั้งแรก ขายหุ้นที่ถือใน บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH ในวันที่ 30 กันยายน 2558  ออกไปแล้ว 2.5 ล้านหุ้น ได้เงินมานิดหน่อย ซึ่งไม่เพียงพอ
ครั้งที่สอง จำต้องตัดใจขายยกล็อต 37,500,000 หุ้น หรือ 9.35% ของหุ้นรวมของ TPCH ให้กับ “นักลงทุนที่สนใจโดยตรง” หลายคน ในราคาหุ้นละ 17.80 บาท ดีกว่าที่ตั้งเป้าไว้หุ้นละ 2.27 บาท รวมแล้วเกินเป้าไปมากถึง 85.125 ล้านบาท
การขายดังกล่าวครั้งสุดท้าย ทาง TPOLY ย้ำอีกครั้งว่า จะเป็นการขายครั้งสุดท้าย ไม่ขายอีกแล้ว เพราะขืนขายมากกว่านี้ สัดส่วนการถือครองหุ้นใหญ่จะลดลงกว่า 41.26% ไม่ดีแน่สำหรับอนาคต 
ครึ่งหลังของปี 2559 ฐานะการเงินของ TPOLY เริ่มกระเตื้องขึ้นอย่างชัดเจน เพราะธุรกิจอสังหาริมทรัพย์ที่ลงทุนไป เริ่มมีเงินสดกลับมาบ้าง ในขณะที่การรับรู้รายได้จากเงินลงทุนในขณะที่ธุรกิจพลังงานทางเลือกอย่าง TPCH เริ่มกลับมามีกำไร และจ่ายปันผลคืนกลับมา ทำให้ 9 เดือนแรก TPOLY สามารถบันทึกกำไรสุทธิได้สำเร็จ เข้าสู่ยุคเทิร์นอะราวด์ 
ส่วนล่าสุด วอร์แรนต์ที่ได้รับการแปลงสิทธิ หลังจากการเพิ่มทุนล่าสุด ก็เพิ่งทยอยเข้ามาเทรดในตลาดเพิ่มเติมอีกครั้งเมื่อเดือนมกราคมที่ผ่านมา
นับแต่ปลายปีที่ผ่านมา คนในวงการธุรกิจ ได้มีอโอกาสเห็นนายไชยณรงค์เกี่ยวก้อยคนในครอบครัวจันทร์พลังศรีออกงานแนะนำตัวกับแวดวงบ่อยครั้ง ส่งสัญญาณว่าอาจจะมีการเปลี่ยนแปลงเกิดขึ้น
แล้วในที่สุดก็ไม่ต้องรอนานให้คาดเดา การเปลี่ยนแปลงแบบไม้ผลัดใบเกิดขึ้นจริง เมื่อที่ประชุมคณะกรรมการบริษัทเมื่อวันที่ 30 มกราคม รับทราบการลาออกของ นายไชยณรงค์ ที่ขอลาออกจากทุกตำแหน่งทั้งตั้งแต่ ประธานกรรมการบริหาร และกรรมการผู้จัดการใหญ่  รวมถึงตำแหน่งบริหารทั้งหมดของบริษัทย่อย บริษัทในเครือ รวมถึงกิจการร่วมค้า ด้วยเหตุผลสั้นๆ ว่า เนื่องจากมีภารกิจอื่น โดยได้ขอลาออกจากตำแหน่งดังกล่าว โดยมีผลตั้งแต่วันที่ 1 กุมภาพันธ์ 2560 เป็นต้นไป
 คณะกรรมการรับทราบ แล้วอนุมัติแต่งตั้งนางกนกทิพย์ จันทร์พลังศรี (ภรรยาของนายเจริญ) เป็นประธานกรรมการบริหาร และ แต่งตั้ง นายปฐมพล สาวทรัพย์ มืออาชีพที่ร่วมงานมายาวนาน ขึ้นเป็นกรรมการผู้จัดการใหญ่ มีผลตั้งแต่วันที่ 1 กุมภาพันธ์ 2560 เป็นต้นไป
เรียบร้อยโรงเรียนจันทร์พลังศรี
พร้อมกันนั้น ก็เชื้อเชิญสื่อทั้งหลายให้ไปร่วมฟังแถลงข่าวของ TPOLY ต่อการเปลี่ยนแปลงที่เกิดขึ้นอย่างหมดเปลือก พร้อมกับแผนธุรกิจในอนาคต
การเปลี่ยนปลงนี้ ด้านหนึ่งถือเป็นการล้างมือในอ่างทองคำของนายไชยณรงค์ ที่พา TPOLY ผ่านช่วงหัวเลี้ยวหัวต่อสำคัญมาได้ถึงฝั่งเรียบร้อย แม้จะทุลักทุเลพอสมควร แล้วส่งมอบภารกิจแห่งอนาคตกับคนรุ่นต่อไปได้สานต่อ …ส่วนจะสานได้ดีกว่าเดิม หรือเท่าเดิม ก็คงต้องว่ากันตามเนื้อผ้า
การเปลี่ยนยุคเช่นนี้ เป็นธรรมาภิบาลของบริษัทมหาชนจดทะเบียนที่พึงกระทำ 
อนาคตของ TPOLY ย่อมมีแน่นอน…ในกำมือของคนรุ่นต่อไป
การเปลี่ยนแปลงย่อมเป็นนิรันดร์
“อิ อิ อิ”